CELEX: 32018D0618
Language: ro
Date: 2018-04-19 00:00:00
Title: Decizia de punere în aplicare (UE) 2018/618 a Comisiei din 19 aprilie 2018 de modificare a Deciziei de punere în aplicare 2012/535/UE în ceea ce privește măsurile de prevenire a răspândirii în Uniune a Bursaphelenchus xylophilus (Steiner și Buhrer) Nickle et al. (nematodul lemnului de pin) [notificată cu numărul C(2018) 2227]

23.4.2018   
            
            
               RO
            
            
               Jurnalul Oficial al Uniunii Europene
            
            
               L 102/17
            
         DECIZIA DE PUNERE ÎN APLICARE (UE) 2018/618 A COMISIEI
   din 19 aprilie 2018
   de modificare a Deciziei de punere în aplicare 2012/535/UE în ceea ce privește măsurile de prevenire a răspândirii în Uniune a Bursaphelenchus xylophilus (Steiner și Buhrer) Nickle et al. (nematodul lemnului de pin)
   
      
         [notificată cu numărul C(2018) 2227]
      
   
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2000/29/CE a Consiliului din 8 mai 2000 privind măsurile de protecție împotriva introducerii în Comunitate a unor organisme dăunătoare plantelor sau produselor vegetale și împotriva răspândirii lor în Comunitate (1), în special articolul 16 alineatul (3) a patra teză,
   întrucât:
   
               (1)
            
            
               Numărul plantelor receptive afectate de incendiile de proporții care au avut loc în zona tampon din Portugalia continentală în 2017 a atins proporții excepționale. Drept urmare, numărul de arbori în declin care trebuie tăiați, îndepărtați și eliminați a crescut brusc și neașteptat la circa 1,5 milioane de arbori. Deși și-au sporit treptat capacitatea de a gestiona până la 300 000 de arbori pe an și se așteaptă să continue să-și sporească capacitățile pentru a răspunde nevoilor tot mai mari, autorităților portugheze le-ar fi imposibil să procedeze la tăierea, îndepărtarea și eliminarea acestor arbori aflați de curând în declin în termenele legale, în conformitate cu cerințele Deciziei de punere în aplicare 2012/535/UE a Comisiei (2).
            
         
               (2)
            
            
               Prin urmare, la cererea Portugaliei, ar trebui să se introducă o derogare temporară de la dispozițiile legale prevăzute la punctul 3 litera (b) din anexa II la respectiva decizie, pentru a se permite Portugaliei să ducă la bun sfârșit activitățile de tăiere menționate mai sus în zona tampon în cauză în decursul unei perioade mai lungi, dar nu mai târziu de 31 martie 2020. Astfel, autoritățile portugheze ar dispune de un timp suplimentar suficient pentru a întreprinde activitățile de tăiere necesare, al căror volum a crescut semnificativ din cauza amplorii incendiilor.
            
         
               (3)
            
            
               Derogarea ar trebui să fie condiționată de prezentarea de către Portugalia a unui plan de acțiune anual, pentru a se asigura o acțiune coordonată și bine pregătită. Planul de acțiune ar trebui să prezinte în detaliu plantele receptive expuse unui risc mai mare de infectare de către nematodul lemnului de pin, care necesită măsuri mai rapide, resursele necesare care trebuie alocate și alte informații relevante, cum sunt măsurile care trebuie puse în aplicare pentru atenuarea riscului de infectare de către nematodul lemnului de pin în așteptarea tăierii, îndepărtării și eliminării plantelor respective, inclusiv activități mai susținute de supraveghere a plantelor receptive și a vectorilor, pentru a se depista prezența nematodului lemnului de pin într-o fază timpurie, precum și termenele pentru implementarea acestor măsuri. Nivelul riscului pe care îl prezintă plantele respective ar trebui să fie evaluat anual, iar planul de acțiune ar trebui actualizat în consecință, pentru a se trata cu prioritate plantele care prezintă cel mai mare risc de răspândire a nematodului lemnului de pin.
            
         
               (4)
            
            
               Prin urmare, Decizia de punere în aplicare 2012/535/UE ar trebui modificată în consecință.
            
         
               (5)
            
            
               Măsurile prevăzute în prezenta decizie sunt conforme cu avizul Comitetului permanent pentru plante, animale, produse alimentare și hrană pentru animale,
            
         ADOPTĂ PREZENTA DECIZIE:
   Articolul 1
   Anexa II la Decizia de punere în aplicare 2012/535/UE se modifică în conformitate cu anexa la prezenta decizie.
   Articolul 2
   Prezenta decizie se adresează statelor membre.
   
      Adoptată la Bruxelles, 19 aprilie 2018.
      
         
            Pentru Comisie
         
         Vytenis ANDRIUKAITIS
         
            Membru al Comisiei
         
      
   
   
      (1)  JO L 169, 10.7.2000, p. 1.
   
      (2)  Decizia de punere în aplicare 2012/535/UE a Comisiei din 26 septembrie 2012 privind măsurile de urgență pentru prevenirea răspândirii în Uniune a Bursaphelenchus xylophilus (Steiner și Buhrer) Nickle et al. (nematodul lemnului de pin) (JO L 266, 2.10.2012, p. 42).
   
      ANEXĂ
      Punctul 3 litera (b) din anexa II la Decizia de punere în aplicare 2012/535/UE se înlocuiește cu următorul text:
      
         
                     „(b)
                  
                  
                     în zonele tampon în cauză, statele membre identifică și taie toate plantele receptive care sunt moarte, care se află într-o stare precară de sănătate sau care sunt afectate de incendii sau furtuni. Ele îndepărtează și elimină plantele tăiate și resturile rezultate în urma tăierii, luând toate măsurile de precauție necesare pentru a evita răspândirea nematodului lemnului de pin și a vectorului acestuia în timpul tăierii și până la eliminarea plantelor tăiate și a resturilor rezultate în urma tăierii, în următoarele condiții:
                     
                                 (i)
                              
                              
                                 Înaintea următorului sezon de zbor al vectorului, plantele receptive identificate în afara sezonului de zbor al vectorului trebuie tăiate și distruse la fața locului, transportate sub control oficial în zona infestată sau îndepărtate. În cel din urmă caz, lemnul și scoarța plantelor în cauză fie se tratează, astfel cum este prevăzut în anexa III secțiunea 1 punctul 2 litera (a), fie se prelucrează, astfel cum este prevăzut în anexa III secțiunea 2 punctul 2 litera (b).
                              
                           
                                 (ii)
                              
                              
                                 Plantele receptive identificate în timpul sezonului de zbor al vectorului trebuie imediat tăiate și distruse la fața locului, transportate sub control oficial în interiorul zonei infestate sau îndepărtate. În cel din urmă caz, lemnul și scoarța plantelor în cauză fie se tratează, astfel cum este prevăzut în anexa III secțiunea 1 punctul 2 litera (a), fie se prelucrează, astfel cum este prevăzut în anexa III secțiunea 2 punctul 2 litera (b).
                                 În cazul în care un stat membru concluzionează că tăierea, îndepărtarea și eliminarea plantelor receptive identificate în timpul sezonului de zbor al vectorului, afectate de incendii sau de furtuni, sunt inadecvate, statul membru vizat poate decide să înceapă tăierea, îndepărtarea și eliminarea plantelor respective înainte de începerea următorului sezon de zbor. În timpul acestor activități de tăiere și de îndepărtare, plantele receptive vizate trebuie fie distruse la fața locului, fie îndepărtate, iar lemnul și scoarța lor tratate, în conformitate cu anexa III secțiunea 1 punctul 2 litera (a), fie prelucrate în conformitate cu anexa III secțiunea 2 punctul 2 litera (b). În cazul în care se aplică această derogare și fără a aduce atingere literei (a), statul membru vizat efectuează, în timpul sezonului de zbor, anchete intensive în zona afectată de incendii sau de furtuni, prin prelevarea de probe și efectuarea de analize asupra vectorilor respectivi pentru a depista prezența nematodului lemnului de pin și, dacă aceasta este confirmată, efectuează anchete intensificate asupra plantelor receptive aflate în zona înconjurătoare, prin inspectarea, prelevarea de probe și efectuarea de analize asupra plantelor care prezintă semne sau simptome ale prezenței nematodului lemnului de pin.
                              
                           Prin derogare de la punctele (i) și (ii), Portugalia poate decide să procedeze la tăierea, îndepărtarea și eliminarea plantelor receptive, pe care organismul oficial competent le-a desemnat oficial ca fiind afectate de incendiu în 2017, în cursul unei perioade de timp mai lungi, dar cel târziu până la 31 martie 2020. În scopul activităților de tăiere, îndepărtare și eliminare în termenul menționat, se va acorda prioritate plantelor receptive din următoarele zone:
                     
                                 —
                              
                              
                                 zonele adiacente zonei infestate;
                              
                           
                                 —
                              
                              
                                 zonele care prezintă semne de activitate a insectelor vectori;
                              
                           
                                 —
                              
                              
                                 zonele cu un număr mare de arbori în declin, indicând o posibilă prezență a nematodului lemnului de pin;
                              
                           
                                 —
                              
                              
                                 orice altă zonă care prezintă cel mai mare risc de infectare de către nematodul lemnului de pin.
                              
                           Aceste plante receptive trebuie tăiate și distruse la fața locului, transportate sub control oficial în interiorul zonei infestate sau îndepărtate. În acest caz, lemnul și scoarța plantelor în cauză fie se tratează, astfel cum este prevăzut în anexa III secțiunea 1 punctul 2 litera (a), fie se prelucrează, astfel cum este prevăzut în anexa III secțiunea 2 punctul 2 litera (b). Plantele receptive care nu pot fi utilizate de insecta vector pentru finalizarea ciclului său de viață pot fi păstrate in situ fără a fi distruse.
                     Portugalia prezintă Comisiei și statelor membre, până la 31 mai 2018, un plan de acțiune anual însoțit de hărțile care indică localizarea plantelor afectate de incendii în zona tampon, localizarea zonelor menționate la al doilea paragraf și justificarea alegerii lor, de descrierea măsurilor care trebuie puse în aplicare pentru atenuarea riscului de infectare de către nematodul lemnului de pin în așteptarea tăierii, îndepărtării și eliminării plantelor respective, inclusiv activități mai susținute de supraveghere a plantelor receptive și a vectorilor, pentru a se depista prezența nematodului lemnului de pin într-o fază timpurie, cu menționarea resurselor necesare și a termenelor prevăzute pentru finalizarea acestor măsuri. Portugalia prezintă, până la 31 mai 2019, un alt plan anual cu un conținut similar.
                     Nivelul riscului pe care îl prezintă plantele respective este evaluat anual, iar planul de acțiune este actualizat în consecință. Activitățile prevăzute în cadrul respectivului plan de acțiune trebuie luate în considerare în momentul pregătirii planului de acțiune general menționat la articolul 9.
                     Portugalia prezintă Comisiei și statelor membre un raport cu privire la rezultatele anuale, inclusiv rezultatele anchetelor intensificate asupra vectorilor, și orice actualizare a planului de acțiune până la data de 30 aprilie a anului care urmează după anul vizat.
                     Plantele receptive tăiate, altele decât plantele complet distruse de incendii forestiere, fac obiectul prelevării de probe și al analizelor pentru depistarea prezenței nematodului lemnului de pin, conform unui plan de eșantionare care să poată confirma cu o fiabilitate de 99 % că nivelul prezenței nematodului lemnului de pin în respectivele plantele receptive este sub 0,02 %.”